השומר אחי אנוכי – דף למנחה

רציונל:
כחלק ממערך של שיעורים הבוחן 'משפטים מכוננים' בתרבות היהודית, נברר בשיעור זה את המשפט השגור 'השומר אחי אנוכי?!' – הן מן ההיבט המקראי, מהי עמדת הפרשנים השונים כלפי משפט זה; והן בהיבט האישי, מהם גבולות האחריות שלנו כלפי האחר? מתי בחיינו עולה התביעה 'לשמור את אחינו' ומתי אנו מתנערים מהאחריות כלפיו, כפי שעשה קין, ומטילים אותה על הריבון.
כמו שאר השיעורים בסדרה זו, גם לימוד זה בוחן משפט שגור ומוכר, ומבקש 'לאוורר' את משמעותו ולעמוד על משמעויותיו המקוריות, ובתוך כך לבחון את עמדתנו לגביו.
מטרת השיעור היא לחזק את תחושת האחריות כלפי האחר – 'כן, שומר אחי אנוכי!'. 

מבנה הלימוד: 
כמו בכל שיעורי הסדרה, נפתח בהבנת הקשרו המקורי של המשפט, ונקרא במליאה את הפסוקים מפרק ד בספר בראשית. המטרה של שלב זה היא ללמוד לשאול שאלות באופן משוחרר ופתוח, ולהקשות על הטקסט מבחינה לשונית, היסטורית, מוסרית, ספרותית, פרשנית וכדומה. אין צורך לנסות לענות על השאלות, אלא לפתוח את הנושא לכיווני חשיבה רבים. 
- מה כוונת המשפט 'השומר אחי אנוכי'?
- אם לא אנוכי – מי כן? 
- מהו אמר קין להבל 'בהיותם בשדה'? הקפיצה הספרותית במשפט זה פרנסה מדרשים רבים ולא נרחיב בהם, רק נעורר את תשומת הלב.
- אילו עוד פרשנויות אפשר לתת לביטוי: 'קול דמי אחיך צועקים אלי..'

בטרם נתחלק לקבוצות קטנות נקרא במליאה קריאה טכנית את המדרשים ונסביר את פשט המילים (אם הלומדים מסוגלים לכך ניתן לתת להם להתמודד עם הקריאה בכוחות עצמם) ואחר כך נתחלק לקבוצות כדי לדון במקורות בחברותא:
המדרשים מתוך בראשית רבא ומדרש תנחומא מפנים את האצבע המאשימה כלפי האל שברא בקין יצר הרע, ולא מילא את תפקידו לשמור על הבל, לכן הוא אינו יכול לבוא בטענות אל קין, יציר כפיו. 
במדרש הראשון האל משול למלך שיכול היה להפריד בין שני מתאבקים בזירה ולא עשה זאת. במדרש השני קין ממשיל עצמו לגנב שביצע מלאכתו, ואת האל לשומר שמעל בתפקידו: 'אני גנב ולא הנחתי אומנותי, אבל אתה אומנותך בשער לשמור, למה הנחת אומנותך? 
השיחה בחברותא תתייחס למידת האחריות המוטלת על האדם - מה לדעתכם ענה לו האל?
האם קין נולד כדי לרצוח? עד היכן הם גבולות האחריות של האדם על זולתו? מתי האחריות היא על הפרט ומתי על השלטון?
לחידוד הדיון נקרא את שירו של יחיאל מר (הלוא הוא הפזמונאי יחיאל מוהר שהשתמש בשם זה לשירה רצינית).  
מטרת הלימוד בחברותא היא לחבר את הטקסט אל הלומדים, באמצעות שיחה אינטימית על המקורות ועל המקום האישי שבו נפגשים המקורות עם חייהם. 

אל מול ההתרסה שבשאלת קין, התורה והמדרש שופעים מקורות שמצווים אותנו להיות שומרי אחינו, ולקחת אחריות על הזולת סביבנו, לדוגמה: 'וכי ימוך אחיך..'; 'לא תשנא את אחיך'; 'גר ואלמנה לא תעשקו', פרשת עגלה ערופה ועוד רבים. 

בסיום הלימוד בחברותא נחזור למליאה ונבקש מכל קבוצה להציג דבר אחד או שניים חשובים שעלו מן הלימוד. 
הצעה: בקבוצות שלי אני נוהג לסיים בשירה ביחד (יש לי גיטרה ואני מצליח לפרוט עליה...) – זה מוסיף מאוד.